เคแบงก์ดูดลูกค้าจีน ลุยรายเล็กยันขาใหญ่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — “บัณฑูร” รักจีนจับใจสั่งขยายฐานลูกค้าจีนรับการลงทุนเพิ่มขึ้น หลังปล่อยกู้ 3,000 ล้าน
นายบัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย เปิดเผยว่า ธนาคารเตรียมขยายฐานลูกค้ากลุ่มนักลงทุนชาวจีนทั้งที่อยู่ในจีนและกลุ่มที่จะเข้ามาลงทุนในไทยเพิ่มขึ้น โดยขณะนี้ได้ปล่อยสินเชื่อผ่านสาขาในจีนไปแล้วเกือบ 3,000 ล้านบาท หรือ 100 ล้านเหรียญสหรัฐ 
นายบัณฑูร กล่าวว่า กลุ่มลูกค้าคนจีนในประเทศของธนาคารกสิกรไทยนั้นยังเป็นกลุ่มลูกค้ารายใหญ่เป็นส่วนใหญ่ จึงต้องการเจาะกลุ่มลูกค้าขนาดกลางและขนาดย่อมลงมา เพื่อรองรับการค้าระหว่างสองประเทศที่เติบโตได้ดีขึ้น
“ปีที่ผ่านมาธนาคารได้จับมือกับธนาคารท้องถิ่นในจีนเพื่อเปิดสาขาที่เซิ่นเจิ้น ซึ่งตั้งเป้าการปล่อยกู้ไว้ 100 ล้านเหรียญสหรัฐ ขณะนี้วงเงินที่ปล่อยกู้ไปก็ใกล้เคียงกับเป้าแล้ว ซึ่งหากสินเชื่อในจีนเติบโตได้ดี ธนาคารอาจขยายสาขาในจีนเพิ่มขึ้นอีกในอนาคต” นายบัณฑูร กล่าว
นายบัณฑูร กล่าวว่า ในปีที่ผ่านมาจีนเข้ามาลงทุนในไทยคิดเป็นมูลค่ากว่า 1 หมื่นล้านบาท และมีแนวโน้มที่จะเพิ่มการลงทุนอย่างต่อเนื่อง ธนาคารจึงได้เตรียมความพร้อมเพื่อรองรับด้วยการเข้าเป็นสมาชิกขององค์กรภาคเอกชนเพื่อความร่วมมือในด้านการเงินแก่โครงการขนาดใหญ่ในกลุ่มประเทศอาเซียน (ChinaASEAN Interbank Association) 
“ขณะนี้ธนาคารยังไม่สามารถออกไปลงทุนในต่างประเทศคนเดียวได้ เราจะใช้กลยุทธ์ในการหาพันธมิตรทางธุรกิจแทน ซึ่งหากมีพันธมิตรที่ดีความเสี่ยงก็มีน้อย” นายบัณฑูร กล่าว
นายก่วนมู่ เอกอัครราชทูตสาธารณรัฐประชาชนจีน ประจำประเทศไทย กล่าวว่า ในปีที่ผ่านการค้าระหว่างจีนกับไทยสูงถึง 4.78 หมื่นล้านเหรียญสหรัฐ เพิ่มขึ้น 41.3%และมีแนวโน้มเพิ่มขึ้นอย่างต่อเนื่อง ดังนั้นเชื่อว่าการเข้าร่วมเป็นสมาชิกขององค์กรความมือจีนอาเซียนของธนาคารกสิกรเป็นเรื่องที่ดี เนื่องจากการเปิดเสรีทางการค้าในอนาคตจะส่งผลให้ความต้องการด้านบริการทางการเงินมีเพิ่มขึ้น